Rusuhan penjara ragut 24 nyawa
BOGOTA: Satu rusuhan berlaku di sebuah penjara di bandar Guayaquil, Ecuador pada Selasa mengorbankan 24 banduan manakala 48 yang lain cedera. Kejadian dikatakan berpunca akibat pergaduhan membabitkan geng di penjara Litoral Penitentiary, dengan lima banduan maut dipenggal, lapor agensi Anadolu memetik kenyataan pihak berkuasa penjara. Pasukan polis dan tentera dihantar ke lokasi kejadian bagi mengawal keadaan. Video yang dikongsi di media sosial menunjukkan ramai banduan naik ke bumbung bangunan penjara dan kendengaran bunyi tembakan serta letupan. Media tempatan melaporkan rusuhan itu membabitkan geng ‘Los Lobos’ dan ‘Tiguerones’. Pada Julai, Presiden Ecuador mengisytiharkan darurat di penjara negara itu selepas berlaku pertempuran antara geng yang meragut 22 nyawa banduan dan puluhan lagi cedera. Sebelum ini pada 24 Febuari sekurang-kurangnya 80 banduan maut dalam rusuhan yang berlaku serentak di penjara di tiga bandar.- Bernama 
See author's posts
